Verdens ledende fødevareorganisation, WHO, har netop udsendt en rapport, som kategoriserer kød på lige fod med rygning, alkohol og asbestose; det er kræftfremkaldende. Det understreger behovet for en åben og ærlig politisk debat om dansk kødforbrug og -produktion.

Den politiske debat på området har været himmelråbende vag – og dette på trods af de mange videnskabelige beviser for omfattende negative klima-, miljø- og sundhedspåvirkninger af kødsektoren. Men hvorfor er den politiske debat om kød så forsvindende lille?

En af grundene skal findes i de danske traditioner. Vi danskere har en opfattelse af, at vi traditionelt har en meget kødbaseret kost, og at vi altid har spist så meget kød som nu. Men indtil for nylig har kød først og fremmest været til særlige lejligheder, fordi vi ikke havde adgang eller råd til kød i hverdagen.